Lapset ovat uhkailleet myös aikuisia.

Grumsissa lapsijengi aiheuttaa kauhua asukkaissa. Mostphotos

Uhkaileva lapsiryhmä aiheuttaa kauhua asukkaissa pienessä Grumsin kunnassa Värmlandissa, kertoo Aftonbladet. Ryhmä uhkailee raiskauksilla ja sylkee ihmisten päälle.

Lapset ovat vain 8–12-vuotiaita.

– En ole koskaan nähnyt mitään vastaavaa, poliisi Lennart Hynynen sanoo Aftonbladetille.

Grumsin asukkaat eivät uskalla päästää lapsiaan ulos yksin. Lapset ovat käyneet aikuisten ja lasten päälle sekä fyysisesti että verbaalisesti.

– Heidän sanotaan heitelleen kiviä tai lyöneen metallilevyillä tai tikuilla niin että lapsista on alkanut vuotaa verta. Pahinta oli, kun lasta kuristettiin niin että jäi jäljet. On myös seksuaalisia uhkauksia: ”Aion raiskata sinut”, he sanovat, kertoo paikallinen asukas Hem&Hyra -lehdelle.

”Uusia tulokkaita”

Lehden mukaan tekijät ovat ”uusia tulokkaita” ja tilanteen pelätään johtavan aina vain pahempaan vastakkaisasetteluun ”meidän ja heidän” välillä sekä muukalaisvastaisuuteen.

– Minun näkökulmastani tällaiset ongelmat tulevat useimmiten vanhemmilta ja tässä tapauksessa tiedän, että lasten vanhemmat eivät puhu lainkaan ruotsia. Sen takia emme tiedä, tietävätkö nämä vanhemmat ylipäänsä, mitä heidän lapsensa tekevät, Lennart Hynynen sanoo Hem&Hyra -lehdelle.

Poliisin läsnäoloa alueella on lisätty ja parhaillaan muun muassa kunta ja poliisi pohtii, miten asian kanssa edetään syksyllä.

Grumissa on aiemmin ollut ongelmia toisella alueella, mutta kyseessä olivat silloin vanhemmat lapset ja nuoret. Siellä alkoi projekti, joka auttoi rauhoittamaan aluetta.

Hanke päättyy vuoden lopussa. Yksi ehdotus eri viranomaisten keskinäisessä kokouksessa on ollut, että projekti siirrettäisiin nyt uudelle ongelma-alueelle.

15-vuotias Emelie pelkää

Ongelmat alkoivat paikallisen asukkaan Malinin Rhodinin mukaan viime kesänä, ja nyt tilanne on eskaloitunut, kertoo Aftonbladet.

Kun Rhodin on yrittänyt mennä väliin, hän on itse joutunut kohteeksi.

– Heillä ei näytä olevan kunnioitusta meitä aikuisiakaan kohtaan. Olen yrittänyt puhua lapsille jotka tekevät tätä, mutta minua on syljetty naamaan ja lyöty, hän sanoo Aftonbladetin mukaan.

15-vuotias Emelie kertoo Aftonbladetille pelkäävänsä veitsihyökkäystä.

– Olen nähnyt monia nuoria, jotka ovat tapelleet veitsillä ja metalliputkilla. On aika epämukavaa mennä sisään silloin kun nuoret seisovat ringissä taloni portin edessä ja haastavat riitaa. Pelkään, että minua puukotetaan tai lyödään, hän sanoo.